Billionaire อายุน้อยที่สุด ในอินเดีย ทำธุรกิจอะไร?
Zerodha หนึ่งในสตาร์ตอัป จากประเทศอินเดีย มีผู้ก่อตั้งเป็น Billionaire ที่มีอายุน้อยที่สุดในประเทศ คำว่า Billionaire คือบุคคลที่มีทรัพย์สินมากกว่า 30,000 ล้านบาทขึ้นไป แล้ว Zerodha ทำธุรกิจอะไร ลงทุนแมนจะเล่าให้ฟัง
29 พ.ค. 2564

Billionaire อายุน้อยที่สุด ในอินเดีย ทำธุรกิจอะไร? /โดย ลงทุนแมน
Zerodha หนึ่งในสตาร์ตอัป จากประเทศอินเดีย
มีผู้ก่อตั้งเป็น Billionaire ที่มีอายุน้อยที่สุดในประเทศ
คำว่า Billionaire คือบุคคลที่มีทรัพย์สินมากกว่า 30,000 ล้านบาทขึ้นไป
แล้ว Zerodha ทำธุรกิจอะไร
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
Zerodha เป็นสตาร์ตอัปโบรกเกอร์ หรือนายหน้าซื้อขายหลักทรัพย์ออนไลน์
ปัจจุบัน Zerodha เป็นโบรกเกอร์ที่มีส่วนแบ่งตลาดสูงที่สุดในประเทศอินเดีย
โดยผู้ก่อตั้งได้เงินทุนในการก่อตั้งบริษัทมาจากเงินลงทุนส่วนตัว
และก็ได้ชักชวนพี่ชายมาสร้างแพลตฟอร์มนี้กันสองคน
แล้วทำไมถึงต้องเป็นธุรกิจโบรกเกอร์ออนไลน์ ?
ตลาดหุ้นอินเดีย มีมูลค่ามากเป็นอันดับ 10 ของโลก และอันดับ 4 ในเอเชีย
แต่ขณะเดียวกัน มีคนอินเดียที่ลงทุนในหุ้นน้อยมาก
หรือคิดเป็นประมาณ 2% ของประชากรเท่านั้น 
เมื่อเทียบกับ 7% ของประเทศจีน
ส่วนหนึ่งก็เป็นเพราะว่า ประเทศอินเดีย 
ขึ้นชื่อเรื่องค่าธรรมเนียมการซื้อขายสินค้าทางการเงินที่แพงมาก
ไม่ว่าจะลงทุนผ่านกองทุนรวม หรือนายหน้าซื้อขายหุ้น
นอกจากนั้นยังรวมไปถึงวิธีการซื้อขาย ยังทำได้ยุ่งยากอีกด้วย
ซึ่งเรื่องนี้ ก็เป็นสิ่งที่คุณ Nikhil Kamath ผู้ร่วมก่อตั้ง Zerodha เจอกับตัวเอง
ย้อนกลับไป คุณ Nikhil Kamath ลาออกจากโรงเรียนเพื่อมาเป็นนักหมากรุกตอนอายุ 14 ปี
และ 3 ปีหลังจากนั้น เขาก็ได้เริ่มเทรดหุ้น ซึ่งในเวลานั้น (20 ปีที่แล้ว) ค่าคอมมิชชันของโบรกเกอร์ในอินเดียแพงมาก
หลังจากเทรดหุ้นจนเริ่มสร้างตัวได้ 
คุณ Nikhil Kamath เลยตั้งใจจะสร้างแพลตฟอร์มเพื่อการลงทุน
ที่ช่วยขจัดปัญหาและอุปสรรคที่ต้องเจอมาตลอด
เขาจึงนำเงินเก็บมาสร้างแพลตฟอร์มโบรกเกอร์ออนไลน์ร่วมกับพี่ชาย
และ “Zerodha” ก็ได้เกิดขึ้นในปี 2010
Nikhil Kamath ตั้งใจให้แพลตฟอร์มแห่งนี้
เป็นช่องทางให้นักลงทุนรายย่อย เข้าถึงการลงทุนได้มากขึ้น 
เหมือนกับชื่อบริษัท Zerodha ที่แปลว่าไม่มีสิ่งกีดขวาง
นั่นจึงทำให้ Zerodha เป็นโบรกเกอร์ออนไลน์ ที่คิดค่าคอมมิชชันในราคาย่อมเยา 
หรือที่เรียกว่า “Discount Broker” เจ้าแรกในอินเดีย
แม้ Zerodha ยังซื้อขายหลักทรัพย์ได้เฉพาะในตลาดอินเดีย
แต่ทางบริษัทก็ได้รวมผลิตภัณฑ์ทางการเงินไว้หลากหลาย ซึ่งก็ได้แก่ 
หุ้น, ฟิวเจอร์ส, อ็อปชัน, อัตราแลกเปลี่ยน, ตราสารหนี้ และกองทุนรวม
ในช่วงแรก Zerodha คิดค่าคอมมิชชันในราคาต่ำ แต่ด้วยการแข่งขันที่เข้มข้นในอินเดีย ทำให้ในปัจจุบัน Zerodha ได้ยกเลิกค่าคอมมิชชันไปแล้ว
มีเพียงการซื้อขายฟิวเจอร์สและอ็อปชัน 
รวมถึงการซื้อขายหุ้นภายในวันเดียวกัน 
ที่ยังคงคิดค่าคอมมิชชันต่อวันที่ประมาณ 9 บาท
โดยค่าคอมมิชชันเล็กน้อย กับค่าเปิดบัญชีซื้อขายที่ 130 บาท ถือเป็นรายได้หลักของ Zerodha ในปัจจุบัน
ดูเหมือนว่าค่าคอมมิชชันราคาถูกอย่างเดียว คงไม่ใช่จุดขายที่ยั่งยืนของ Zerodha อีกต่อไป
เพราะแม้ว่าจะได้ผลดีในการดึงดูดลูกค้าในช่วงแรก
แต่สุดท้ายแล้วเหล่าโบรกเกอร์ก็ต้องแข่งกันลดค่าคอมมิชชัน
เพื่อแย่งชิงลูกค้า จนลงเอยที่การไม่คิดค่าคอมมิชชันในที่สุด
ดังนั้นการแข่งขันเพื่อแย่งชิงลูกค้าของ Discount Broker 
จึงอยู่ที่การพัฒนาแพลตฟอร์มซื้อขาย ทั้งต้องให้ใช้งานได้ง่าย 
และมีบริการเสริมอื่น ๆ เช่น กราฟ และบทวิเคราะห์ 
รวมไปถึงตัวเลือกในการตั้งคำสั่งซื้อขายที่ครอบคลุมความต้องการของลูกค้าให้มากที่สุด
ซึ่ง Zerodha ก็ได้ทำให้ปัจจัยที่ว่ามานี้ กลายเป็นจุดแข็งของตัวเองได้หมด
ตั้งแต่แพลตฟอร์มซื้อขาย ซึ่งเน้นแอปพลิเคชันบนสมาร์ตโฟน
ที่ใช้งานง่าย สะดวก รวดเร็ว มีฟังก์ชันการใช้งานมากมาย
อย่างการตั้งคำสั่งซื้อขายแบบมีเงื่อนไข ก็ให้ครบแบบที่โบรกเกอร์ชั้นนำทั่วโลกมี
และยังมีคำสั่งพิเศษ อย่างเช่น Margin Intraday Square-Off
ที่ให้ลูกค้าสามารถใช้เงินจำนวนเท่าเดิม แต่ซื้อขายหุ้นในมูลค่าที่มากขึ้น
แต่มีข้อแม้ว่าต้องซื้อขายกลับคืนให้จบในวันเดียวกันเท่านั้น
และสิ่งที่ดึงดูดลูกค้าได้เป็นวงกว้างก็คือ
เป็นศูนย์รวมการซื้อขายกองทุนรวม และให้บริการบทวิเคราะห์เชิงลึก
นั่นจึงทำให้ Zerodha ตอบโจทย์ผู้ใช้งานได้เหนือกว่าคู่แข่ง
ซึ่งก็วัดผลได้จากการที่ Zerodha มีจำนวนลูกค้าที่บัญชีมีการเคลื่อนไหวอยู่มากที่สุดในประเทศ
และยังเป็นโบรกเกอร์ที่มีปริมาณซื้อขายรายวันสูงที่สุดในอินเดีย 
หรือคิดเป็น 15% ของปริมาณการซื้อขายทั้งหมด
เอาชนะโบรกเกอร์เก่าแก่อย่าง ICICI และ HDFC ได้
ซึ่งลูกค้าที่เพิ่มขึ้นนั้น มาจากการบอกต่อกันปากต่อปาก
โดยที่ Zerodha ไม่เคยทำการตลาดเลย
และนอกจากจำนวนลูกค้าและปริมาณการซื้อขาย
จะทิ้งห่างคู่แข่งอย่าง Upstox ที่ตามมาเป็นอันดับสองอยู่เกือบเท่าตัวแล้ว
นอกจากนี้ Zerodha ยังมีกำไรสุทธิมากกว่า Upstox เกือบ 3 เท่า
เราลองมาดูผลการดำเนินงานของ Zerodha จากข้อมูลที่ตัวแทนบริษัทเปิดเผย
ปี 2019 รายได้ 4,080 ล้านบาท กำไรสุทธิ 1,503 ล้านบาท
ปี 2020 รายได้ 4,697 ล้านบาท กำไรสุทธิ 1,812 ล้านบาท
จะเห็นได้ว่า Zerodha มีความสามารถในการทำกำไรอยู่ในระดับสูง เพราะมีต้นทุนการดำเนินงานต่ำ
ในขณะเดียวกัน Zerodha ก็ยังมีแผนการอีกมากมายในอนาคต
อย่างการให้ลูกค้ากู้เงิน โดยใช้มูลค่าหุ้นหรือกองทุนรวมค้ำประกัน
รวมถึงการขอใบอนุญาตเป็นบริษัทจัดการกองทุนรวม
เพื่อเพิ่มช่องทางให้นักลงทุนในอินเดีย ได้ลงทุนในต่างประเทศสะดวกขึ้น
อย่างไรก็ตาม แม้ว่า Zerodha จะมีอายุได้ร่วม 10 ปีแล้ว 
แถมมีผลประกอบการที่สวยหรู แต่ที่ผ่านมาบริษัทแห่งนี้
ก็ไม่เคยระดมทุนและรับเงินลงทุนจากคนภายนอก หรือกู้เงินเลย
แต่ที่น่าสนใจคือ
ทางผู้บริหารได้ประเมินมูลค่าบริษัทตัวเองว่ามีมูลค่า อยู่ที่ระดับยูนิคอร์น หรือประมาณ 30,000 ล้านบาทเป็นอย่างน้อย
และเมื่อเราไปดูกำไรที่บริษัททำได้ 1,812 ล้านบาท
หมายความว่าที่มูลค่ายูนิคอร์น บริษัทแห่งนี้ก็จะมีอัตราส่วน P/E ราว 16 เท่า
เมื่อเทียบกับ P/E ทั้งตลาดหุ้นอินเดียที่ 30 เท่า
ก็ถือว่าทางผู้บริหารให้มูลค่ากับบริษัทตัวเองน่าจะสมเหตุสมผลอยู่ไม่น้อย
ส่วน Forbes ก็ได้ประเมินมูลค่าทรัพย์สินของพี่น้องตระกูล Kamath ว่ามีทรัพย์สินประมาณ 48,000 ล้านบาท ซึ่งถือว่าเป็น Billionaire ที่มีอายุน้อยที่สุดในอินเดีย ไปเรียบร้อยแล้ว..
ถึงตอนนี้ทุกคนคงอยากรู้แล้วว่า พี่น้องคู่นี้อายุเท่าไร
ปัจจุบันคุณ Nikhil Kamath อายุ 34 ปี
และพี่ชาย Nithin Kamath อายุ 41 ปี
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References:
-
-
-
-
-
-
-
-
-
-